லூயிஜி கொமொல்லோ

லூயிஜி கோமோலோ அல்லது லூயிஸ் கோமோலோ (7 ஏப்ரல் 1817–2 ஏப்ரல் 1839) எனபவர் தூரின் ஊயர்மறைமாவட்டத்தின் கியேரி அருட்பணியாளர் பயிற்சியகத்தில் பயின்றுவந்த குருமட மாணவர் ஆவார். அக்காலத்தில் புனித ஜான் போஸ்கோவின் நெருங்கிய நண்பராக இவர் விளங்கினார். புனித போஸ்கோவால் எழுதப்பட்ட முதல் புத்தகம் கோமோலோவின் வாழ்க்கை வரலாறு ஆகும்.

 ஆரம்பகால வாழ்க்கை 
இத்தாலியின் சின்சானோவின் பிராவில் 1817 ஏப்ரல் 7-ஆம் நாள் கார்லோ- ஜியோனா கோமோலோ தம்பதியினருக்கு மகனாகப் பிறந்தார்.

கோமோலோ தனது வகுப்பு தோழர்களால் அடிக்கடி மோசமாக நடத்தப்பட்டார். ஆயினும் ஒருபோதும் இவர்களை எதிர்க்கவோ கடிந்து கொள்ளவோ இல்லை. எப்போதும் இவர்களை மன்னித்தார். கொமொல்லோவின் செயல்கள் ஜான் போஸ்கோ மீது பெரும் தாக்கத்தை ஏற்படுத்தின. இவரின் இந்த செயல்களால் போஸ்கோ தனது ஆன்மீக வாழ்வுக்கு முக்கியத்துவம் அளிக்கத் தொடங்கினார். போஸ்கோ தனது நினைவுக் குறிப்புகளில், கோமோலோ தனக்கு "ஒரு கிறிஸ்தவராக வாழக்" கற்றுக் கொடுத்ததாக குறிப்பிட்டுள்ளார்.

1835 ஆம் ஆண்டு கோமோலோ கியேரி அருட்பணியாளர் பயிற்சியகத்தில் சேர்ந்தார். 

 போஸ்கோவுக்கு வாக்குறுதி 
ஜான் போஸ்கோவும் லூயிஜி கோமோலோவும் நெருங்கிய நண்பர்களாக இருந்தனர். ஒரு நாள், புனிதர்களின் வாழ்க்கையிலிருந்து ஒரு நீண்ட பகுதியைப் படித்த பிறகு, இவர்கள் மரணம் மற்றும் இறந்த நபரின் நிலையை அறிந்து கொள்வதால் ஏற்படும் ஆறுதல் பற்றிப் பேசிக்கொன்டிருந்தனர். உரையாடலின் முடிவில் இவர்கள் இருவரும் இவ்வாறு ஒரு வாக்குறுதி எடுத்தனர்: "நம்மில் யார் முதலில் இறக்கின்றாரோ,  இவர் கடவுள் அனுமதித்தால், தனது மீட்பின் செய்தியை தனது உயிருள்ள தோழருக்குக் கொண்டு வருவார்".Memoirs of the Oratory of Saint Francis de Sales from 1815 to 1855: Part II. The Second Decade 1835 to 1845 [II, 1]: Chapter 21. Louis Comollo’s friendship and Chapter 22. Louis Comollo's Death  இத்தகைய வாக்குறுதியின் தீவிரத்தை உணராமலேயே தான் வாக்குறுதி எடுத்துக்கொண்டதாக போஸ்கோ பின்னாட்களில் கூறியுள்ளார். கோமோல்லோவின் கடைசியாக நோயுற்றிருந்த போது, இவர்கள் இருவரும் மீண்டும் இந்த வாக்குறுதியினைப் புதுப்பித்தனர். இவர்களது சகதோழர்கள் பலர் இந்த வாக்குறுதியினைப் பற்றி அறிந்திருந்தனர்.

 இறப்பும் தோற்றமும் 
போஸ்கோவின் நினைவுக் குறிப்புகளின்படி, கோமோலோ தனது மரணம் நிகழும் ஒரு வருடத்திற்கு முன்பே அதை முன்னறிவித்திருந்தார். 1837 ஏப்ரல் 2 ஆம் தேதி அதிகாலை 2:00 மணியளவில், நீண்ட நோய்வாய்ப்பட்டிருந்த லூயிஜி கோமோலோ, தனது 22-ஆம் அகவையில் இறந்தார். மறுநாள் மாலையில் அருகிலுள்ள புனித பிலிப் ஆலயத்தில் இவர் அடக்கம் செய்யப்பட்டார்.

அன்றிரவு, போஸ்கோ இருபதுக்கும் மேற்பட்ட உடன் பயிலும் குருமட மாணவர்கள் தங்கியிருந்த அரையில் படுக்கைக்குச் சென்றார். தனக்கு அளிக்கப்பட்ட வாக்குறுதி அன்று இரவு நிறைவேறும் என்று தான் உறுதியாக நம்பியதாகக் கூறுகிறார்.

போஸ்கோவின் கூற்றுப்படி, இரவு சுமார் 11:30 மணியளவில் தாழ்வாரத்தில் ஒரு இரைச்சல் சத்தம் கேட்டது. பல குதிரைகள் பூட்டிய வண்டி ஒன்று இவர்கள் தங்கியிருந்த அறை வாசலை நோக்கி வருவது போல் அந்த சத்தம் இருந்தது. இடி முழக்கம் போல இருந்த அதன் ஒலியில் முழு அறையும் அதிர்ந்தது. மாணவர்கள் பயத்தில் படுக்கையில் இருந்து கீழே விழுந்து பயத்தால் ஒன்றுகூடினர். பின்னர், இந்த இரைச்சல்களுக்கு நடுவே, கோமோலோவின் குரல் தெளிவாகக் கேட்டது. மூன்று முறை இவர் மிகத் தெளிவாக "போஸ்கோ, நான் மீட்படைந்து விட்டேன்." என்று கூறினார். எல்லோரும் அந்தச் சத்தத்தைக் கேட்டார்கள்; சிலர் அதன் பொருளை உணராமல் குரலை மட்டும் அடையாளம் கண்டுகொண்டனர்; மற்றவர்கள் போஸ்கோவைப் போலவே அதைப் புரிந்துகொண்டனர். தனது வாழ்க்கையில் முதல் முறையாகப் பய உணர்வு தன்னை மேற்கொண்டதாக போஸ்கோ தனது நினைவுக் குறிப்புகளில் பதிவு செய்துள்ளார். இந்த நிகழ்வின் விளைவாக வந்த பயமும் திகிலும் போஸ்கோவை நோய்வாய்ப்படுத்தி படுத்த படுக்கை ஆகும் அளவுக்கு இருந்தது.

 இறப்பிற்கு பிறகு 
குருமட அதிபர் திருஅவை அதிகாரிகளிடமிருந்து சிறப்பு அனுமதிப் பெற்று லூயிஜியை தூரினின் கியேரியில் உள்ள குருமடத்தின் அருகிலுள்ள புனித பிலிப் தேவாலயத்திற்கு உள்ளே அடக்கம் செய்தார். சின்சானோவில் கோமோல்லோவின் நினைவாக ஒரு கல்லறை அமைக்கப்பட்டது, மேலும் இவரது உடல் கியேரி குருமடத்தின் சிற்றாலயப் பலிபீடத்தின் கீழ் வைக்கப்பட்டுள்ளது.

இவரது வாழ்க்கை முறையினால் ஈர்க்கப்பட்ட பல குருமட மாணவர்கள் இவர் மீது தனிப்பட்ட பக்தி கொன்டிருந்தனர். இவரது கல்லறையை தோழர்கள் பலர், திருப்பண்டம் எடுக்கும் முயற்சியில் சேதப்படுத்தினர். இது கத்தோலிக்க திருச்சபையில் புனிதர் பட்டமளிப்புக்கான நடவடிக்கைகளைத் தொடங்க தடையானது.

கியேயரி நகராட்சி மன்றம், கோமோல்லோவும் போஸ்கோவும் படித்த முன்னாள் குருமட அறைகளை பார்வையாளர்களுக்கு திறக்கும் வகையில் அருங்காட்சியகம் ஒன்றை அமைத்துள்ளது.

 குறிப்புகள் 

பகுப்பு:1839 இறப்புகள்
பகுப்பு:1817 பிறப்புகள்
பகுப்பு:இத்தாலியர்
பகுப்பு:சலேசியர்கள்